Նախագիծ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

ՈՐՈՇՈՒՄ

2018 թվականի N -Ն

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2018 ԹՎԱԿԱՆԻ ԱՊՐԻԼԻ

12-Ի N 430-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ

Ղեկավարվելով «Զինվորական ծառայության և զինծառայողի կարգավիճակի մասին» Հայաստանի Հանրապետության օրենքի 22-րդ հոդվածի 4-րդ և «Նորմատիվ իրավական ակտերի մասին» Հայաստանի Հանրապետության օրենքի 34-րդ հոդվածի 1-ին մասերով` Հայաստանի Հանրապետության կառավարությունը որոշում է.

1. Հայաստանի Հանրապետության կառավարության 2018 թվականի ապրիլի 12-ի «Նպատակային ուսումնառության համար քաղաքացուն պարտադիր զինվորական ծառայության զորակոչից տարկետում տալու և տրված տարկետումը դադարելու պայմանները սահմանելու մասին» N 430-Ն որոշման 1-ին կետի 1-ին ենթակետով սահմանված N 1 հավելվածում (այսուհետ՝ հավելված) կատարել հետևյալ լրացումները և փոփոխությունները.

1) հավելվածի 2-րդ կետում «հունիսի 1-ը» բառերից հետո լրացնել «(իսկ 2018 թվականի համար` նաև մինչև նոյեմբերի 15-ը)» բառերը.

 2) հավելվածի 3-րդ կետում «հունիսի 10-ը» բառերից հետո լրացնել «(իսկ 2018 թվականի համար` նաև մինչև նոյեմբերի 25-ը)» բառերը.

 3) հավելվածի 4-րդ կետում «հունիսի 15-ը» բառերից հետո լրացնել «(իսկ 2018 թվականի համար` նաև մինչև նոյեմբերի 30-ը)» բառերը.

 4) հավելվածի 5-րդ կետի 2-րդ ենթակետում «5 տարի» բառերը փոխարինել «4 տարի» բառերով.

5) հավելվածի 9-րդ կետի երրորդ նախադասությունը շարադրել հետևյալ խմբագրությամբ.

«Պայմանագիր կնքած քաղաքացիների ուսումնառությունը բարձրագույն ուսումնական հաստատություններում իրականացվում է պետական բյուջեի միջոցների հաշվին՝ բարձրագույն ուսումնական հաստատության կողմից համապատասխան մասնագիտության համար սահմանված տարեկան վարձի չափով, սակայն ոչ ավելի, քան յուրաքանչյուր տարվա համար պետության կողմից ուսանողական նպաստների ձևով ուսման վարձի լրիվ փոխհատուցման չափը:».

6) հավելվածի 13-րդ կետը լրացնել նոր նախադասությամբ՝ հետևյալ բովանդակությամբ.

«Սույն կետում սահմանված հրաժարագինը վճարելու պարտավորությունը չի կարող ծագել քաղաքացու` առողջական վիճակի պատճառով զինվորական ծառայության համար ոչ պիտանի ճանաչվելու և (կամ) դատարանի` օրինական ուժի մեջ մտած դատավճռով ազատազրկման դատապարտվելու հիման վրա պատիժ կրելու պատճառով պայմանագրի գործողությունը վաղաժամկետ դադարեցվելու դեպքերում:».

 7) հավելվածի ձև 3-ում նախատեսված պայմանագրի՝

ա. 1.1-ին կետում «5 տարի» բառերը փոխարինել «4 տարի» բառերով.

բ. 2.1.2-րդ կետը շարադրել հետևյալ խմբագրությամբ.

«2.1.2. բարձրագույն ուսումնական հաստատությունում սովորել պետական բյուջեի միջոցների հաշվին՝ այն ուսումնական տարվանից սկսած, որի շրջանակներում կնքվել է սույն պայմանագիրը.».

գ. 2.2.4-րդ և 3.3-րդ կետերում «անկախ պատճառներից» բառերը հանել, իսկ «դեպքում» բառից հետո լրացնել «, բացառությամբ «Զինվորական ծառայության և զինծառայողի կարգավիճակի մասին» Հայաստանի Հանրապետության օրենքի 32-րդ հոդվածի 2-րդ մասում սահմանված դեպքերի,» բառերը:

 2. Սահմանել, որ սույն որոշման 1-ին կետի 4-րդ և 6-րդ ենթակետերի, 7-րդ ենթակետի «ա» և «գ» պարբերությունների դրույթները տարածվում են նաև մինչև սույն որոշումն ուժի մեջ մտնելը Հայաստանի Հանրապետության կառավարության 2018 թվականի ապրիլի 12-ի N 430-Ն որոշման համաձայն Հայաստանի Հանրապետության պաշտպանության նախարարության հետ կնքված՝ ուսումնառության ընթացքում զինվորական պատրաստություն անցնելու և ուսումնառության ավարտից հետո Հայաստանի Հանրապետության պաշտպանության նախարարության կողմից նշված վայրում և պայմաններով զինվորական ծառայություն անցնելու քաղաքացիաիրավական բնույթի պայմանագրերի վրա:

3. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

**ՏԵՂԵԿԱՆՔ-ՀԻՄՆԱՎՈՐՈՒՄ**

«Հայաստանի Հանրապետության կառավարության 2018 թվականի ապրիլի 12-ի

N 430-Ն որոշման մեջ լրացումներ և փոփոխություններ կատարելու մասին»

ՀՀ կառավարության որոշման նախագծի ընդունման

**1. Իրավական ակտի ընդունման անհրաժեշտությունը**

Որոշման նախագծի ընդունումը պայմանավորված է «Զինվորական ծառայության և զինծառայողի կարգավիճակի մասին» ՀՀ օրենքի (այսուհետ՝ օրենք) 22-րդ հոդվածի 3-րդ մասի 1-ին կետի պահանջների համաձայն 2018/2019 ուսումնական տարում ՀՀ բարձրագույն ուսումնական հաստատություններում բակալավրի կամ դիպլոմավորված մասնագետի կամ ինտեգրացված կրթական ծրագրով առկա ուսուցմամբ սովորող (բուհ ընդունված) անձանց ՀՀ պաշտպանության նախարարության հետ ուսումնառության ընթացքում զինվորական պատրաստություն անցնելու և ուսումնառության ավարտից հետո ՀՀ պաշտպանության նախարարության կողմից նշված վայրում և պայմաններով զինվորական ծառայություն անցնելու քաղաքացիաիրավական բնույթի պայմանագիր կնքելու հնարավորություն ընձեռելու, ինչպես նաև որոշման մի շարք դրույթներ 26.06.2018թ. ՀՕ-344-Ն օրենքի պահանջներին համապատասխանեցնելու անհրաժեշտությամբ:

**2. Ընթացիկ իրավիճակը և խնդիրները**

Գործող որոշմամբ ՀՀ բարձրագույն ուսումնական հաստատություններում բակալավրի կամ դիպլոմավորված մասնագետի կամ ինտեգրացված կրթական ծրագրով առկա ուսուցմամբ սովորող (բուհ ընդունված) անձանց կողմից ՀՀ պաշտպանության նախարարության հետ ուսումնառության ընթացքում զինվորական պատրաստություն անցնելու և ուսումնառության ավարտից հետո ՀՀ պաշտպանության նախարարության կողմից նշված վայրում և պայմաններով զինվորական ծառայություն անցնելու քաղաքացիաիրավական բնույթի պայմանագիր կնքելու ցանկություն ունենալու դեպքում (այսուհետ նաև՝ «Պատիվ ունեմ» ծրագիր) համապատասխան դիմումների ներկայացման ժամկետ է սահմանված յուրաքանչյուր տարվա մինչև հունիսի 1-ը: Քանի որ օրենքով կարգավորվող հարաբերությունները նոր են, միաժամանակ գործող որոշումն ուժի մեջ է մտել 2018թ. մայիսի 3-ից, շատ ուսանողներ և դիմորդներ անտեղյակության պատճառով չեն իմացել նման հնարավորության մասին և սահմանված կարգով ու ժամկետում չեն դիմել իրենց հաշվառման վայրի զինկոմիսարիատ: Արդյունքում ՀՀ պաշտպանության նախարարությունը ստացել է բազմաթիվ դիմումներ՝ հիմնականում 2018/2019 ուսումնական տարում բուհ-եր ընդունված ուսանողներից, ովքեր ևս ցանկություն են հայտնել ՀՀ պաշտպանության նախարարության հետ կնքելու նման պայմանագիր: Բացի այդ, ՀՀ կառավարության 03.05.2018թ. N 538-Ն որոշմամբ «Պատիվ ունեմ» ծրագրի շրջանակներում ՀՀ պաշտպանության նախարարությանը հատկացված պետության կողմից ուսանողական նպաստների ձեւով ուսման վարձի լրիվ փոխհատուցմամբ (անվճար) 500 տեղի համար համապատասխան պայմանագիր է կնքվել 243 ուսանողի հետ, իսկ մնացած 257 տեղերը չեն լրացվել, բավարար քանակով չեն ներկայացվել դիմումներ նաև բժշկական մասնագիտության գծով, որի ուսումնասիրությունը ցույց է տվել, որ քաղաքացիները մտահոգությունը հիմնականում կապված է հետուսումնական պայմանագրային ծառայության մեծ ժամկետի հետ: Գործընթացի շրջանակներում արդեն իսկ համաձայնություն է ձեռք բերվել "Գնահատման և թեստավորման կենտրոն" պետական ոչ առեւտրային կազմակերպության հետ, թեստավորում իրականացնել ս.թ. նոյեմբեր ամսվա ընթացքում: Միաժամանակ, օրենքում 26.06.2018թ. ՀՕ-344-Ն օրենքով կատարվել են փոփոխություններ, որի համաձայն որպես կնքված պայմանագրի հրաժարագին սահմանված ուսման վարձի կրկնապատիկը վճարելու պարտավորություն չի ծագում այն անձանց համար, ում հետ կնքված պայմանագրի գործողությունը վաղաժամկետ դադարեցվում է վերջիններիս՝ առողջական վիճակի պատճառով զինվորական ծառայության համար ոչ պիտանի ճանաչվելու և (կամ) դատարանի` օրինական ուժի մեջ մտած դատավճռով ազատազրկման դատապարտվելու հիման վրա պատիժ կրելու պատճառով:

**3. Տվյալ բնագավառում իրականացվող քաղաքականությունը**

Բնագավառում իրականացվող քաղաքականությունն ուղղված է ապահովելու «Զինվորական ծառայության և զինծառայողի կարգավիճակի մասին» ՀՀ օրենքի պահանջների համաձայն «Պատիվ ունեմ» ծրագրի պատշաճ կազմակերպման և իրականացման հետ կապված հարաբերությունները:

**4. Կարգավորման նպատակը և բնույթը**

Որոշման նախագծի համաձայն սահմանվում է ՀՀ բարձրագույն ուսումնական հաստատություններում բակալավրի կամ դիպլոմավորված մասնագետի կամ ինտեգրացված կրթական ծրագրով առկա ուսուցմամբ սովորող (բուհ ընդունված) անձանց համար հնարավորություն՝ ուսումնառության ընթացքում զինվորական պատրաստություն անցնելու և ուսումնառության ավարտից հետո ՀՀ պաշտպանության նախարարության կողմից նշված վայրում և պայմաններով զինվորական ծառայություն անցնելու քաղաքացիաիրավական բնույթի պայմանագիր կնքելու ցանկություն ունենալու դեպքում դիմել ՀՀ պաշտպանության նախարարությանը՝ նաև մինչև 2018 թվականի նոյեմբերի 1-ը, հստակեցվում են պայմանագիր կնքած քաղաքացիների ուսումնառությունը պետական բյուջեի միջոցների հաշվին իրականացվելու պայմաններրը: Նախատեսվում է նաև բժշկական մասնագիտության գծով ուսումնառություն անցած քաղաքացիների հետուսումնական պայմանագրային ծառայության 5 տարվա ժամկետը փոխարինել 4 տարի ժամկետով, նախատեսվում է, որ որպես կնքված պայմանագրի հրաժարագին սահմանված ուսման վարձի կրկնապատիկը վճարելու պարտավորություն չի ծագում այն անձանց համար, ում հետ կնքված պայմանագրի գործողությունը վաղաժամկետ դադարեցվում է վերջիններիս՝ առողջական վիճակի պատճառով զինվորական ծառայության համար ոչ պիտանի ճանաչվելու և (կամ) դատարանի` օրինական ուժի մեջ մտած դատավճռով ազատազրկման դատապարտվելու հիման վրա պատիժ կրելու պատճառով: Հաշվի առնելով նաև, որ նշված դրույթներն ունեն արդեն իսկ պայմանագիր կնքած անձանց իրավական վիճակը բարելավող բնույթ, այդ դրույթներին տրվում է հետադարձ ուժ՝ արդեն իսկ կնքված պայմանագրերում համապատասխան փոփոխություններ կատարելու համաձայնագրեր կնքելու հնարավորություն ունենալու համար:

**5. Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է ՀՀ պաշտպանության նախարարության կողմից:

**6. Ակնկալվող արդյունքը**

Որոշման նախագծի ընդունմամբ կապահովվի «Պատիվ ունեմ» ծրագրի պատշաճ կազմակերպման և իրականացման հետ կապված հարաբերությունները:

**7. Այլ տեղեկություններ չկան:**

ՏԵՂԵԿԱՆՔ

«Հայաստանի Հանրապետության կառավարության 2018 թվականի ապրիլի 12-ի

N 430-Ն որոշման մեջ լրացումներ և փոփոխություններ կատարելու մասին»

ՀՀ կառավարության որոշման նախագծի ընդունման կապակցությամբ այլ իրավական ակտերում փոփոխություններ և լրացումներ կատարելու վերաբերյալ

­­Որոշման նախագծի ընդունման կապակցությամբ այլ իրավական ակտերում փոփոխություններ և լրացումներ կատարելու անհրաժեշտությունը բացակայում է:

**ՏԵՂԵԿԱՆՔ**

«Հայաստանի Հանրապետության կառավարության 2018 թվականի ապրիլի 12-ի

N 430-Ն որոշման մեջ լրացումներ և փոփոխություններ կատարելու մասին»

 ՀՀ կառավարության որոշման նախագծի ընդունման կապակցությամբ ՀՀ պետական բյուջեի ծախսերի կամ եկամուտների ավելացման կամ նվազեցման վերաբերյալ

 Որոշման նախագծի ընդունումը ՀՀ 2018թ. և հետագա տարիների պետական բյուջեներում լրացուցիչ ծախսերի անհրաժեշտություն չի առաջացնում, քանի որ որոշման հիման վրա կնքվելիք պայմանագրերով ուսման վարձի փոխհատուցումն իրականացվելու է ՀՀ կառավարության 03.05.2018թ. N 538-Ն որոշմամբ ՀՀ պաշտպանության նախարարությանը պետության կողմից ուսանողական նպաստների ձեւով ուսման վարձի լրիվ փոխհատուցմամբ հատկացված և չլրացված տեղերի շրջանակներում:

ՏԵՂԵԿԱՆՔ

«Հայաստանի Հանրապետության կառավարության 2018 թվականի ապրիլի 12-ի

N 430-Ն որոշման մեջ լրացումներ և փոփոխություններ կատարելու մասին»

ՀՀ կառավարության որոշման նախագիծը հանրային քննարկման ներկայացնելու վերաբերյալ

Որոշման նախագիծը տեղադրվել է իրավական ակտերի նախագծերի հանրային քննարկման համար նախատեսված միասնական կայքում, առաջարկություններ կամ դիտողություններ չեն ներկայացվել: